同張叔囦顧致堯遊金山受之憚於涉險爽約不行因以詩簡之
作者：蔡戡
朝代：宋

paragraphs: 我昔遊天都，策足蓬萊山。
風日不到處，意謂非人寰。
一涉勢利塗，未免塵埃間。
了知此身累，痛自鎸冥頑。
浩然動歸志，暫得浮心閒。
金焦勝絕地，自古名東南。
兩峰鬰相望，宛若雙雲鬟。
我欲事幽討，不憚涉險艱。
同行二三子，壯氣不可干。
欣然從我遊，竟日勞躋攀。
江神亦可人，爲我風少慳。
要知仗忠信，可以行百蠻。
阿連有童心，平生怯波瀾。
欲去足先澀，未語膽已寒。
謂有性命憂，力勉終辭難。
我行自不惡，盡得奇絕觀。
匆匆理回棹，此興殊未闌。
阿連驚我歸，喜氣形眉端。
殷勤爲我賀，不意能生還。
索酒共一醉，相對俱歡顔。